Swak vooruitsigte vir Tshwane-mark | Landbou
Swak vooruitsigte vir Tshwane-mark
Nadat die Instituut vir Markagente van Suid-Afrika (Imasa) die Tshwane-munisipaliteit maande lank gesoebat het om die onderhoud van die mark reg te ruk, is daar uiteindelik beterskap op die Tshwane-varsproduktemark. Foto: Julian van der Nat
Ná 'n jare lange stryd met owerhede is daar net geringe beterskap in die haglike omstandighede op die tweede grootste varsproduktemark in Suid-Afrika.
Die Tshwane-varsproduktemark se infrastruktuur is daarmee heen en die higiëne is nie op peil nie. Agente en produsente pleit al jare vergeefs dat die rypmaakkamers, toilette en toegangspaaie herstel moet word. Dít maak mnr. Francois Knowles, registrateur van die landbouprodukte-agenteraad (Apac), bekommerd.
"Die mark vertoon baie sleg. Tog het dit ondanks al die kwessies steeds jaarliks 'n omset van meer as R3 miljard. Dit is dus die tweede grootste varsproduktemark in Suid-Afrika naas Johannesburg. Daar word dus steeds baie goeie sake daar gedoen en kopers ondersteun die mark ten spyte van die haglike omstandighede. Ek glo hierdie sake kan baie goed uitgebrei word as die infrastruktuur, netheid en higiëne op die mark op peil gebring word."
Apac, saam met die Instituut vir Markagente van Suid-Afrika (Imasa) en produsente-organisasies, onder meer Aartappels Suid-Afrika, het oor die afgelope vyf jaar baie tyd en hulpbronne bestee in verskillende taakspanne en samewerkingsooreenkomste met die markbestuur.
'n Jaar gelede het Landbouweekblad berig (https://cutt.ly/TRweY8O) dat daar beterskap op die mark was, maar dat vele aspekte steeds aandag kort. Voor hierdie aspekte getakel is, het die munisipale bestuur weer verander weens die magstryd nadat 'n hof in die guns van die DA beslis het in 'n geding tussen die DA en ANC.
"Al die werk en vordering wat met die markbestuur gedoen is, het tot niks daadwerkliks gekom nie. Daar is nou weer nuwe munisipale bestuur en die proses om die erns van die situasie van die mark tuis te bring en goeie stelsels gevestig te kry, begin van voor."
Daar was sprake dat 'n private maatskappy aangestel sou word om die bestuur van die mark by die munisipaliteit oor te neem, terwyl die munisipaliteit steeds 'n inkomste van die mark ontvang. Dit sou die nodige kontinuïteit verseker, maar van hierdie plan het daar dadels gekom.
Daar is wel 'n ringmuur om die mark gebou om beter toegangsbeheer toe te pas en veiligheid op die mark te verbeter. "Daar is dus wel iets gedoen, maar om vullis op te tel en 'n plek netjies te hou, kos nie veel nie en is 'n begin om die regte kultuur te skep. Die werknemers wat reeds by die mark werk, moet bloot gemobiliseer word om dit te doen, maar dit gebeur nie behoorlik nie."